**Robert Douglas Thomas Pattinson** (s. 13. toukokuuta 1986 Lontoo) on englantilainen näyttelijä, malli ja muusikko. Hän aloitti uransa esittämällä velhopoika Cedric Diggorya elokuvassa *Harry Potter ja liekehtivä pikari* (2005). Myöhemmin hän on näytellyt muun muassa vampyyri Edward Cullenia *Houkutus*-fantasiakirjasarjaan perustuvassa *Twilight*-elokuvasarjassa sekä Batmania elokuvassa *The Batman*.

Vuonna 2010 *Time* valitsi Pattinsonin yhdeksi maailman vaikutusvaltaisimmista julkisuuden henkilöistä.

Nuoruus
-------

Pattinson syntyi Lontoossa Englannissa. Hänen äitinsä Clare työskenteli lontoolaisessa mallitoimistossa ja isä Richard toimi antiikkikauppiaana. Hänellä on kaksi vanhempaa sisarta, Victoria ja laulaja Lizzy Pattinson. Pattinson kasvoi Barnesissa Lounais-Lontoossa ja kävi Tower House Schoolia ja myöhemmin Harrodian School -yksityiskoulua. Hän harrasti pianon ja klassisen kitaran soittoa, ja kiinnostuttuaan yhä enemmän näyttelemisestä, hän liittyi paikalliseen teatteriryhmään Barnes Theatre Companyyn ollessaan 15-vuotias.

Ura
---

### Ura mallina

Pattinson aloitti mallin työt ollessaan kaksitoista, mutta joutui lopettamaan uransa neljä vuotta myöhemmin kun ei enää ollut saada töitä. Pattinsonin mukaan syy oli hänen miehistymisensä. Hän kertoi joulukuussa 2008: "Kun aloitin mallintyöt, olin melko pitkä ja näytin aika lailla tytöltä, joten sain paljon töitä silloin kun androgyyninen tyyli oli muodissa. Sitten taisin alkaa näyttää liian miehekkäältä, joten en saanut enää töitä samalla tavalla kuin ennen. Minulla oli erittäin menestyksetön mallin ura."

### Ura näyttelijänä

#### Varhaisura

Pattinson teki ensiesiintymisensä televisiossa vuonna 2004 esiintyessään sivuroolissa televisioelokuvassa *Legenda Niebelungin sormuksesta*. Samana vuonna hän esiintyi Mira Nairin ohjaamassa elokuvassa *Turhuuden turuilla*. Hänen kohtauksensa jätettiin pois elokuvan teatteriversiosta, mutta ne ovat mukana DVD-julkaisussa. Vuonna 2005 hän esitti velhopoika Cedric Diggorya neljännessä *Harry Potter* -elokuvassa *Harry Potter ja liekehtivä pikari*.

#### 2008–

Robert Pattinson *The Lost City of Z* -elokuvan ensi-illassa Berliinin elokuvajuhlilla vuonna 2017.
Vuonna 2008 Pattinson esitti vampyyri Edward Cullenia yhdysvaltalaisen kirjailijan Stephenie Meyerin kirjoittaman menestyskirjasarjan ensimmäiseen osaan perustuvassa elokuvassa *Twilight – Houkutus*. Aluksi Pattinson epäröi ottaa vastaan roolia, sillä hän pelkäsi ettei kykenisi välittämään hahmon "täydellisyyttä". Sarjan ihailijatkaan eivät aluksi pitäneet Pattinsonin valinnasta ja keräsivät muun muassa adressin saadakseen toisen näyttelijän rooliin. Elokuva julkaistiin 21. marraskuuta 2008 ja kriitikot ylistivät Pattinsonin roolisuoritusta sekä hänen ja hänen kanssanäyttelijänsä Kristen Stewartin välistä kemiaa.

Seuraavaksi Pattinson näytteli taiteilija Salvador Dalía elokuvassa *Little Ashes* (2008). Vuonna 2008 hän esiintyi myös elokuvassa *How To Be* ja lyhytelokuvassa *The Summer House*. Hän uusi roolinsa Edward Cullenina *Twilightin* jatko-osassa *Twilight – Uusikuu*, joka julkaistiin 20. marraskuuta 2009. Vaikka elokuvakriitikot eivät pitäneet elokuvasta – ja Pattinson oli roolistaan ehdolla huonoimman miesnäyttelijän Razzie-palkintoon – elokuva tuotti silti yli 700 miljoonaa dollaria maailmanlaajuisesti.

Lokakuussa 2009 Revolver Entertainment ilmoitti tehneensä dokumentin Pattinsonin elämästä. *Robsessed*-niminen dokumentti kertoo Pattinsonin lapsuudesta ja elämästä ennen *Twilight*-elokuvasarjaa. Dokumentti julkaistiin DVD:lle 10. marraskuuta 2009, hieman ennen *Twilight – Uudenkuun* ensi-iltaa. *Twilight*-elokuvasarjan kolmas osa *Twilight – Epäilys* sai ensi-iltansa 30. kesäkuuta 2010. Elokuva tuotti maailmanlaajuisesti 698 miljoonaa dollaria.

Pattinson näytteli pääosaa draamaelokuvassa *Remember Me*, joka sai ensi-iltansa 12. maaliskuuta 2010. Vuonna 2011 hän esiintyi Jacob Jankowskin roolissa elokuvassa *Vettä elefanteille*, joka perustuu Sara Gruenin samannimiseen kirjaan. Pattinsonin roolisuoritusta on kiitetty, vaikka elokuva itsessään on saanut vaihtelevia arvioita.

Pattinson palasi Edward Cullenin rooliin *Twilight*-elokuvasarjan kaksiosaiseen päätöselokuvaan *Twilight – Aamunkoi*. Elokuvan ensimmäinen osa julkaistiin 18. marraskuuta 2011 ja se tuotti maailmanlaajuisesti 705 miljoonaa dollaria. Elokuvan toinen osa julkaistiin 16. marraskuuta 2012.

Vuonna 2012 Pattinson esitti journalisti Georges Duroyn roolia vuoden 1885 romaaniin perustuvassa elokuvassa *Bel Ami*. Elokuva sai maailmanensi-iltansa Berliinin elokuvajuhlilla vuonna 2012.

2010-luvulla Pattinson teki monia kriitikoiden ylistämiä roolisuorituksia auteur-ohjaajien independent-elokuviin, joihin lukeutuu David Cronenbergin jännityselokuva *Cosmopolis* (2012), David Michôdin dystooppinen western *The Rover* (2014), James Grayn seikkailuelokuva *The Lost City of Z* (2016), Safdien veljesten rikosdraama *Good Time* (2017), Claire Denisin tieteiselokuva *High Life* (2018) sekä Robert Eggersin psykologinen kauhuelokuva *The Lighthouse* (2019). Hän teki myös myöhemmin paluun valtavirtaelokuviin, kun hän näytteli yhtä pääroolia Christopher Nolanin vakoiluelokuvassa *Tenet* (2020).

Pattison esittää pääosaa vuonna 2022 ensi-iltansa saaneessa elokuvassa *The Batman*.

### Ura muusikkona

Pattinson soittaa kitaraa ja pianoa, ja säveltää omaa musiikkia. Hän myös laulaa kaksi kappaletta *Twilight – Houkutus* -elokuvan soundtrack-albumilla: kappaleet "Let Me Sign" ja "Never Think", jota hän oli itse kirjoittamassa. Lisäksi elokuvan *How to Be* soundtrack-albumi sisältää kolme Joe Hastingsin kirjoittamaa kappaletta, jotka Pattinson laulaa. Soundtrackeja lukuun ottamatta Pattinson on kertonut, ettei ole äänittänyt paljoa musiikkia, vain soittanut pubeissa ja iltamissa, ja hänen mukaansa musiikki on hänen "varasuunnitelmansa jos näyttelijän ura epäonnistuu". Vuonna 2010 Pattinson palkittiin Hollywoodin "Most Influential Top Unexpected Musicians" -palkinnolla.

Yksityiselämä
-------------

Pattinson seurusteli kanssanäyttelijänsä Kristen Stewartin kanssa ensimmäisen *Twilight*-elokuvan kuvauksista vuodesta 2008 lähtien. He salailivat suhdettaan pitkään, eivätkä ole puhuneet siitä julkisuudessa. Heinäkuussa 2012 yhdysvaltalainen viikkolehti *Us Weekly* julkaisi kuvia Stewartin ja ohjaaja Rupert Sandersin salatapaamisista, jolloin Stewart esitti julkisen anteeksipyynnön. He aloittivat seurustelun jälleen, koska Robert antoi anteeksi Kristenille. Sittemmin he ovat eronneet.

Pattinson seurusteli brittimuusikko FKA Twigsin kanssa vuoden 2014 syyskuusta lähtien kesään 2017 asti. 

Pattinson on seurustellut vuodesta 2018 lähtien laulaja-näyttelijä-malli Suki Waterhousen kanssa, ja he kihlautuivat loppuvuodesta 2023. Saman vuoden marraskuussa Waterhouse ilmoitti olevansa raskaana.

Filmografia
-----------

| Elokuvat |
| --- |
| Vuosi | Suomenkielinen nimi | Alkuperäinen nimi | Rooli |
| 2004 | *Turhuuden turuilla* | *Vanity Fair* | vanhempi Rawdon "Rawdy" Crawley, Jr. |
| 2005 | *Harry Potter ja liekehtivä pikari* | *Harry Potter and the Goblet of Fire* | Cedric Diggory |
| 2008 | *How to Be* | Art |
| *Little Ashes* | Salvador Dalí |
| *Twilight – Houkutus* | *Twilight* | Edward Cullen |
| 2009 | *Twilight – Uusikuu* | *The Twilight Saga: New Moon* |
| 2010 | *Remember Me* | Tyler Hawkins |
| *Twilight – Epäilys* | *The Twilight Saga: Eclipse* | Edward Cullen |
| *Rakkaus ja epäluulo* | *Love & Distrust* | Richard (osassa *The Summer House*) |
| 2011 | *Vettä elefanteille* | *Water for Elephants* | Jacob Jankowski |
| *Twilight – Aamunkoi, osa 1* | *The Twilight Saga: Breaking Dawn – Part 1* | Edward Cullen |
| 2012 | *Bel Ami* | Georges Duroy |
| *Cosmopolis* | Eric Packer |
| *Twilight – Aamunkoi, osa 2* | *The Twilight Saga: Breaking Dawn – Part 2* | Edward Cullen |
| 2014 | *The Rover* | Reynolds "Rey" |
| *Maps to the Stars* | Jerome Fontana |
| 2015 | *Aavikon kuningatar* | *Queen of the Desert* | T. E. Lawrence |
| *Life* | Dennis Stock |
| *The Childhood of a Leader* | Charles Marker / Prescott aikuisena |
| 2016 | *Z: Amazonin kadonnut kaupunki* | Henry Costin |
| 2017 | *Good Time* | Constantine "Connie" Nikas |
| 2018 | *Damsel* | Samuel Alabaster |
| *High Life* | Monte |
| 2019 | *The Lighthouse* | Ephraim Winslow / Thomas Howard |
| *Waiting for the Barbarians* | upseeri Mandel |
| 2020 | *Tenet* | Neil |
| *The Devil All the Time* | Preston Teagardin |
| 2022 | *The Batman* | Bruce Wayne / Batman |

| Televisioelokuvat |
| --- |
| Vuosi | Suomenkielinen nimi | Alkuperäinen nimi | Rooli |
| 2004 | *Legenda Nibelungin sormuksesta* | *Ring of the Nibelungs* | Giselher |
| 2006 | *The Haunted Airman* | Toby Jugg |
| 2007 | *The Bad Mother’s Handbook* | Daniel Gale |

| Lyhytelokuvat |
| --- |
| Vuosi | Suomenkielinen nimi | Alkuperäinen nimi | Rooli |
| 2009 |  | *The Summer House* | Richard |
| 2017 |  | *Fear & Shame* | oma itsensä |

Lähteet
-------

1. ↑  Getting to know the "Twilight" actors *newsday.com*.  Arkistoitu 20.11.2011. Viitattu 16.7.2012. (englanniksi)
2. ↑  Robert Pattinson *People*. Viitattu 16.7.2012. (englanniksi)
3. ↑  Robert Pattinson *Time*.  Arkistoitu 17.8.2013. Viitattu 16.7.2012. (englanniksi)
4. ↑  Profile of Twilight star Robert Pattinson *telegraph.co.uk*.  2.12.2008. Viitattu 26.7.2012. (englanniksi)
5. 1 2  Robert Pattinson Nordisk Film.  Arkistoitu 25.7.2010. Viitattu 4.8.2009.
6. ↑  Pattinson's masculinity ended his modelling career Daily Express. Viitattu 25.7.2009. (englanniksi)
7. 1 2  Before the Spotlight, Twilight's Robert Pattinson Was Intimidated by "Perfect" Role TV Guide. Viitattu 25.7.2009. (englanniksi)
8. ↑  Twilight (2008) Rotten Tomatoes. Viitattu 26.7.2012. (englanniksi)
9. ↑  Ebert, Roger: TWILIGHT (PG-13) *rogerebert.suntimes.com*.  19.11.2008.  Arkistoitu 7.10.2012. Viitattu 26.7.2012. (englanniksi)
10. ↑  Robert Pattinson on IMDb IMDb. Viitattu 15.8.2010. (englanniksi)
11. ↑  No Razzies for 'The Twilight Saga: New Moon,' Robert Pattinson, Kristen Stewart, and Taylor Lautner *examiner.com*.  7.3.2012. Viitattu 30.7.2012. (englanniksi)
12. ↑  The Twilight Saga: New Moon Box Office Mojo. Viitattu 26.7.2012. (englanniksi)
13. ↑  Robert Pattinsonin elämästä tehdään dokumentti MTV. Viitattu 23.10.2009. [vanhentunut linkki]
14. ↑  The Twilight Saga: Eclipse Box Office Mojo. Viitattu 30.7.2012. (englanniksi)
15. ↑  More Stars Join Robert Pattinson in New ‘Remember Me’ Movie IMDB. Viitattu 8.2.2010. (englanniksi)
16. ↑  Water for Elephants metacritic.com. Viitattu 30.7.2012. (englanniksi)
17. ↑  Water for Elephants Review: Under the Big Top with Reese and RPattz *Time*.  21.4.2011. Viitattu 30.7.2012. (englanniksi)
18. ↑  The Twilight Saga: Breaking Dawn Part 1 Box Office Mojo. Viitattu 30.7.2012. (englanniksi)
19. ↑  Robert Pattinson: 'Bel Ami' Screenplay Secrets Spilled! just jared. Viitattu 8.2.2010. (englanniksi)[vanhentunut linkki]
20. ↑  Cosmopolis *MTV Movies blog*. Viitattu 3.2.2021. (englanniksi)
21. ↑  Robert Pattinson To Star In 'The Rover' *Deadline Hollywood*.  Arkistoitu 5.5.2012. Viitattu 3.2.2021. (englanniksi)
22. ↑  Robert Pattinson Joins James Gray's 'Lost City of Z' With Benedict Cumberbatch *Indiewire*.  Arkistoitu 16.12.2013. Viitattu 3.2.2021. (englanniksi)
23. ↑  Robert Pattinson to Star in Caper 'Good Time' (Exclusive) *The Hollywood Reporter*. Viitattu 3.2.2021. (englanniksi)
24. ↑  Robert Pattinson to star in Claire Denis sci-fi *Screen Daily*. Viitattu 3.2.2021. (englanniksi)
25. ↑  The Lighthouse': Robert Pattinson to Star in 'The Witch' Director's Fantasy Horror Film Based on 'Old Sea-Faring Myths' *Indiewire*. Viitattu 3.2.2021. (englanniksi)
26. ↑  Robert Pattinson yritti salata roolinsa Batmaninä – jäi samantien kiinni mestariohjaajalle *www.iltalehti.fi*. Viitattu 12.8.2020.
27. ↑  Robert Pattinson: 'I'm Really Not That Interesting' TheImproper.com. Viitattu 25.7.2009. (englanniksi)
28. ↑  Sam Bradley Interview (arkistoitu versio) Portait.  Arkistoitu 10.9.2012. Viitattu 15.8.2010. (englanniksi)
29. ↑  Twilight Star Talks Soundtrack Click Music. Viitattu 25.7.2009. (englanniksi)
30. ↑  Robert Pattinson Sings Three Songs in Indie Flick How to Be whosdatedwho.com. Viitattu 15.8.2010. (englanniksi)
31. ↑  How To Be Soundtrack howtobemovie.com. Viitattu 15.8.2010. (englanniksi)
32. ↑  Robert Pattinson on his 'Twilight' songs: 'Music is my backup plan if acting fails' Los Angeles Times. Viitattu 25.7.2009. (englanniksi)
33. ↑  Robert Pattinson Crowned "Hollywood’s Most Influential Top Unexpected Musicians" Gossipvita.com (arkistoitu versio).  Arkistoitu 21.5.2010. Viitattu 15.8.2010. (englanniksi)
34. ↑  'Devastated' Robert Pattinson Remains Silent On Kristen Stewart Cheating Scandal *radaronline.com*.  25.7.2012. Viitattu 30.7.2012. (englanniksi)
35. ↑  Kristen Stewart's Apology to Robert Pattinson for Cheating *People*.  25.7.2012. Viitattu 30.7.2012. (englanniksi)
36. ↑  Robert Pattinson Dating Brit Singer FKA Twigs: 6 Things to Know About the Actor's New Girlfriend  4.9.2014. E!. Viitattu 11.1.2015. (englanniksi)
37. ↑  Twilight-tähti Robert Pattinson meni kihloihin *www.iltalehti.fi*. Viitattu 24.12.2023.
38. ↑  Collis, Clark: Time for Tenet: Behind the scenes of Christopher Nolan's top-secret movie *Entertainment Weekly*. Viitattu 26.6.2020. (englanniksi)

Aiheesta muualla
----------------

* Kuvia tai muita tiedostoja aiheesta **Robert Pattinson** Wikimedia Commonsissa

* Virallinen sivusto (englanniksi)
* Robert Pattinson Internet Movie Databasessa. (englanniksi)

  



|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Norja
* Espanja
* Ranska
* BnF data
* Katalonia
* Saksa
* Italia
* Israel
* Yhdysvallat
* Latvia
* Japani
* Tšekki
* Korea
* Alankomaat
* Puola

 |
|  |
| Taiteenala | 
* MusicBrainz

 |
|  |
| Henkilöt | 
* Deutsche Biographie
* Elonet
* Yle

 |
|  |
| Muut | 
* Europeana
* IdRef

 |

 |